|  |  |
| --- | --- |
| **РЕПУБЛИКА СРПСКА****ВЛАДА****ГЕНДЕР ЦЕНТАР – ЦЕНТАР ЗА ЈЕДНАКОСТ И РАВНОПРАВНОСТ ПОЛОВА** | **УНИВЕРЗИТЕТ У ИСТОЧНОМ САРАЈЕВУ** |

**Гендер центар – Центар за једнакост и равноправност полова Владе Републике Српске и
Универзитет у Источном Сарајеву расписују**

**К О Н К У Р С**

**за упис треће генерације студената Школе родне равноправности**

Гендер центар Владе Републике Српске и Универзитет у Источном Сарајеву, уз подршку Универзитета у Сарајеву, позивају заинтересоване студенте и студенткиње на упис у Школу родне равноправности.

Циљеви Школе су:

* Образовање на подручју родне равноправности која је тијесно повезана са процесом придруживања Европској унији (родни аспект укључен је у све секторске политике ЕУ што тражи да се ова родна равноправност и њен интердисциплинарни садржај добро познају како би се одговорило захтјевима у процесу европских интеграција);
* Упознавање са стандардима родне равноправности, садржаним у међународним документима које је Босна и Херцеговина ратификовала, како би они могли бити примијењени, како у законодавној дјелатности, тако и у практичном животу.
* Увођење родне перспективе у програме високошколских установа, која ће као резултат имати повећање знања и родно осјетљивог приступа у свим областима и дисциплинама.

**Трајање школе**: укупно пет (5) радних дана, у периоду од **12. до 16.9.2016. године**.

**Мјесто одржавања:** Правни факултет Универзитета у Источном Сарајеву, Алексе Шантића 3, 71420 Пале

**Садржај програма:**

1. Род и друштво / Род и образовање / Родна димензија културног и умјетничког стваралаштва
2. Нормативно-правни и институционални оквир родне равноправности
3. Род и економија

**Методе рада и сертификат:**

Интерактивна настава и полагање улазног теста – општа знања о родној равноправности и завршног теста.

Након завршетка школе додјељује се исправа – сертификат Гендер центра Владе Републике Српске и Универзитета у Источном Сарајеву, којим се доказује да је кандидат/кандидаткиња успјешно завршио/ла Школу родне равноправности. Уз диплому (сертификат) у додатку се доставља и садржај програма који је у школи реализован.

**Услови пријављивања:**

За Школу родне равноправности могу се пријавити заинтересовани **студенти и студенткиње свих циклуса студија факултета Универзитета у Источном Сарајеву и Универзитета у Сарајеву**. Могу се пријавити **и друга заинтересована лица** која имају мотивацију за похађање Школе, о чему ће одлучивати комисија за избор. Приликом избора кандидата/киња посебно ће се водити рачуна о одговарајућој заступљености факултета и равноправној полној заступљености (најмање 40 % мање заступљеног пола).

Заинтересовани/е треба да доставе попуњен пријавни образац (електронска верзија може се преузети на страници Гендер центра Владе Републике Српске и на сајтовима Универзитета у Источном Сарајеву и Универзитета у Сарајеву на доље наведеним линковима, или добити на захтјев електронском поштом). Уз пријавни образац, кандидати/киње треба да доставе потврду факултета о студирању и просјеку оцјена, не старију од 30 дана.

**Студентима Универзитета у Источном Сарајеву који немају пребивалиште или боравиште на подручју Источног Сарајева биће обезбијеђен и плаћен смјештај у Палама, као и путни трошкови до и од Пала.**

**Студентима Универзитета у Сарајеву биће обезбијеђени трошкови превоза на релацији Сарајево-Пале-Сарајево, сваког дана одржавања Школе.**

Рок за достављање пријаве је **15. јул 2016. године**, на сљедећу адресу:

Правни факултет Универзитета у Источном Сарајеву (за конкурс за Школу родне равноправности)

Алексе Шантића 3

71420 Пале

или

 електронску адресу pravni@teol.net

У случају да се пријави већи број кандидата/киња који имају исти број бодова и/или испуњавају услове за похађање школе, комисија за избор полазника/ца сачиниће ранг листу на основу успјеха током студирања и података из пријавног обрасца.

Све информације (конкурс, програм школе и пријавни образац) могу се пронаћи:

* На сајту Универзитета у Источном Сарајеву: [www.ues.rs.ba](http://www.ues.rs.ba);
* На сајту Правног факултета Универзитета у Источном Сарајеву: www.pravnifis.rs;
* На сајту Универзитета у Сарајеву: [www.unsa.ba](http://www.unsa.ba);
* На сајтовима факултета Универзитета у Источном Сарајеву и Универзитета у Сарајеву;
* На страници Гендер центра: <http://www.vladars.net/sr-SP-Cyrl/Vlada/centri/gendercentarrs/Pages/default.aspx>.